Меноуър
„Меноуър“ (Manowar, прибл. произношение на английски „Мѐнъуор“) е хевиметъл група, създадена през 1980 г. в град Обърн, щата Ню Йорк, САЩ.

Групата е известна с бомбастичното си звучене и имидж, като през 1980-те огромната им маса фенове по света ги нарича „кралете на метъла“ (kings of metal). Известни са със своите войнствена тематика и естетика, борбата за „истинският метъл“ и интереса към скандинавската митология. Групата държи световния рекорд за най-дълъг хевиметъл концерт от 5 часа и 1 минута, състоял се в Каварна, България през 2008 г. Нямат комерсиален успех в САЩ, но са особено популярни в Европа, Австралия и Южна Америка. Групата е продала около 9 млн. копия на своите албуми по целия свят. Меноуор има 13 студийни албума, няколко допълнителни, 17 сингъла, 4 сборни, много клипове и DVD-та.

История

Началото (1980 – 1981) 
В края на 1980 Джоуи ДеМайо работи като бас техник и пиротехник за Блек Сабат. Когато участва в концерта им в Newcastle City Hall в Англия, Джоуи среща първия китарист на Меноуор – Рос ‘The Boss’, който по това време свири за Shakin Street – поддържаща група на Блек Сабат. Тъй като и двамата споделят любовта към хевиметъла, не след дълго идва идеята да създадат Меноуор.

Първи албум (1981 – 1982) 
По-късно, подкрепени от Ерик Адамс (и барабаниста Дони Хамзик), Manowar записват първия си албум, „Battle Hymns“. Той се отличава с разказа на легендарния актьор Орсън Уелс в песента „Dark Avenger“. Battle Hymns остава един от най-успешните метъл дебюти, като има изумителни продажби и показва ново звучене. Освен това албумът се отличава с доста по-силно озвучаване.

На пътя на славата (1983 – 1988) 
Когато Меноуор обединяват сили с нов издател, те подписват договора с тяхната собствена кръв, ставайки първата група, демонстрирала своята обвързаност по този начин. Техният 2-ри албум, „Into Glory Ride“, се отличава с дебюта на Скот Калъмбъс, под чиито удари обикновените каси на барабаните просто не издържат и се разпадат. Заради това той използва специални барабани от неръждаема стомана. Албумът се оказва много успешен и харесван.

Записан за 6 дни, третият албум на Меноуор е озаглавен „Hail To England“. Той ознаменува дебюта на групата във Великобритания. От нахлуването на викингите през 878 г., островите не са виждали толкова много енергия и мощ. Цяла Европа става плячка на Меноуор по време на турнето „Spectacle Of Might“, на което групата прекосява и взривява всичко по пътя си след четвъртия им албум, „Sign Of The Hammer“. По това време групата влиза в рекордите на Гинес като най-шумна група в света.

Все още на крилете от „Sign Of The Hammer“, групата издава „Fighting The World“. Меноуор отново преминават през цяла Европа като буря с помощта на предходния си албум. През това време феновете им се увеличават. Свирейки още по-диво, силно и тежко, Меноуор привличат огромни тълпи, като дори канят фенове да пеят или да свирят с тях на сцената.

Kings of Metal (1988 – 1992) 
Следващият албум на групата е наречен „Kings Of Metal“ – прозвище, което музикантите от групата получават от всенародните си легиони от фенове. Групата пътува до Англия, за да запише „The Crown And The Ring“, също както и други невероятни парчета с мъжкия хор от 100 души „Canoldir“ в катедралата „Свети Пол“ в Бирмингам. Тази величествена творба включва и оркестър, също както други песни в „Kings Of Metal“. Феновете чакат четири години за следващото предложение на групата.

Нови албуми и първо видео (1992 – 2002) 
През това време Меноуор построяват собствено студио в Ню Йорк, което е кръстено с името на къщата на композитора Рихард Вагнер – Haus Wanfried. От там излиза и седмият албум на групата, „The Triumph of Steel“, който предлага над 70 минути чиста метал мощ. Вдъхновени от Омировата Илиада, песента „Achilles: Agony And Ecstasy In Eight Parts“ продължава 28 минути. „The Triumph Of Steel“ влиза в немските класации под номер 35 и достига светкавично до 8-о място, без сингъл или видеоклип. Когато албумът е издаден в Гърция, феновете обсаждат най-големия музикален магазин в Атина, за да бъдат измежду първите чули новия диск. Заради големия интерес на феновете са издадени допълнителни копия на албума. Групата свири пред повече от 15 000 фенове в Атина на техния първи концерт там.

Меноуор продължават да пълнят залите. В Хановер, Германия, групата установява нов стандарт в разбиранията за разцепваща слуха сила на звука, чупейки световния рекорд в книгата на Гинес за най-шумна група на планетата. Двама звукови специалисти потвърждават шока, в който Меноуор поставят града, свирейки на живо с удивителните 129,5 децибела през 10 тонови колони, като всяка една от тях е 12 метра висока и 6,5 метра широка.

Новината за това събитие обикаля целия свят. Друг важен момент от турнето „Secrets Of Steel“ е първият концерт на групата в Русия, където чрез гласуване става ясно, че те са най-желаната група за концерт, побеждавайки дори Бийтълс и Майкъл Джексън. След две години работа над следващия си албум, Меноуор издават „Louder Than Hell“ с нов китарист – Карл Логан. „Ние сме перфекционисти“ – възкликва Джоуи, имайки предвид дългия интервал от време. „Добрите песни не растат по дърветата, както и великото изкуство не се съобразява с някакви своеволни разписания. Когато сме вдъхновени – създаваме. А когато създаваме, нашата цел е да уловим силата и идеите на тези песни, докато ги свирим в студиото. Нашата енергия, докато свирим на живо, е най-ярката характеристика на тази група.“

Warriors of the World, Hell On Earth и Magic Circle Music (2002 – 2005) 
През 2002 г., шест години след последния си албум, издават „Warriors Of The World“. Песни като „I Believe“ и „Nessun Dorma“ придават отчасти ново звучене на групата, но без да променят стила ѝ. Групата заминава на дълго световно турне в подкрепа на албума, наречено Warriors of the World United Tour. За да компенсират липсата на нови албуми, групата издава няколко видеоалбума. Fire and Blood през 2002 г., Hell on Earth Part III през 2003 г. и Hell on Earth Part IV през 2005 г. Всички техни DVD-та, които излизат след 2000 г. стават със златен сертификат в Германия.

През 2003 г. Демайо създава свой лейбъл, наречен Magic Circle Music. Той се превръща в официален дом на групата, създаден да удовлетворява техните нужди, както и на други групи, подобни на тях. Чрез него излиза EP-то The Sons of Odin през 2005 г.

Gods of War (2006 – 2009) 
През 2007 г. излиза албумът Gods of War. След няколко шоута в Европа, се започва работа по ново EP. През юни 2009 г. излиза новото EP „Thunder in the Sky“. Миниалбумът се състои от два диска, като първият съдържа шест парчета, а едно от тях („Father“) е записано на 16 езика. Всички негови варианти (български, хърватски, фински, френски, немски, гръцки, унгарски, италиански, японски, норвежки, полски, португалски, румънски, испански и турски), извън поместения в първия диск английски, се намират на второто CD. Един чудесен жест от страна на бандата към България e версията на български език „Татко“.

Battle Hymns MMXI и The Lord of Steel (2010 – 2013) 
На 1 юни 2010 г. списание Classic Rock публикува интервю с барабаниста Скот Кълъмбъс, който казва, че е напуснал групата през април 2008 г. Няма официално изявление от Меноуор, като тогава Кълъмбъс все още фигурира в сайта им и на промоционални постери. Също така казва, че напускането му през 1990 г. и 2008 г. поради „заболяване и лични причини“ не е вярно и е без негово съгласие. По-късно същата година, на 15 октомври 2010 г., Джоуи Демайо пише във Facebook, че Хамзик отново е част от групата, след 26-годишно отсъствие.

Скот Кълъмбъс умира по-малко от година след това, на 4 април 2011 г. Причината не е известна. Следващият албум на групата е презаписания Battle Hymns, който излиза с името Battle Hymns MMXI на 26 ноември 2010 г. Специално издание, включващо 4 песни на живо от турнето Battle Hymns Tour, излиза на 26 юли 2011 г.

Новият им албум The Lord of Steel, излиза на 16 юни 2012 г. ексклузивно в iTunes и в онлайн магазина на групата.

Kings of Metal MMXIV (2014–сега) 
На 28 юли 2013 г. Меноуър заявяват, че ще презапише албума си от 1988 г. Kings Of Metal. Kings of Metal MMXIV първоначално излиза на 4 февруари 2014 г. чрез платформата iTunes за дигитално сваляне. Копията излизат на пазара на 28 февруари.

Групата заминава на световно турне в негова подкрепа, което започва от Чикаго, САЩ.

Концерти в България 
През юни 2007 г., след дългогодишни отлагания, Меноуор най-после идват в България, където на 30 юни изнасят
невероятен концерт в рамките на фестивала „Калиакра Рок Фест“ в град Каварна. Концертът буди невиждан интерес за българските мащаби.

На стадиона в Каварна присъстват над 20 хил. души, според сведения специално е имало фенове от Румъния, Сърбия,
Унгария, Русия, дори далечна Аржентина. Самите Меноуор окачествяват концерта си като „вероятно най-добрият правен от тях някога“. Те обещават да издадат DVD със заглавие „Live in Kavarna“, чиято световна премиера е на 1 декември 2007 г.

Най-впечатляващото и запомнящо се нещо от концерта е изпълнението на българския химн на чист български език от неповторимия Ерик Адамс. Целият концерт включва парчета от всичките им 10 студийни албума. След този успех, Меноуор обещават да се върнат в България за нов концерт. През 2008 г. Меноуор се завръщат в Каварна. Концертът е на 5 юли, отново част от
„Калиакра Рок Фест“ 2008. Концертът отново е уникален. Групата се заканва това да бъде най-дългият метъл концерт
правен някога в света, с което да влезе в Книгата на Гинес и успява.

Концертът официално е засечен на 4 ч. и 23 мин., но групата излиза още няколко пъти на бис и всъщност концертът продължава цели 5 часа.

Изпълнени са 43 песни, т.е. близо половината от цялото творчество на Меноуор изобщо. Концертът обаче е уникален и по още нещо. Музикантите свирят със Софийската филхармония, с която изпълняват някои парчета за първи път на живо.

Най-впечатляващото изпълнение в цялата вечер въобще е на „The Crown and The Ring“ – за първи път звучащо на живо.

Накрая се изпълнява отново и „Мила Родино“. По време на концерта басистът Джоуи Демайо заявява, че Меноуор отново ще се върнат. И така става – на следващата година Меноуор участват в българското издание на фестивала Сонисфиър, който се провежда в София на 22 и 23 юни 2010.

Състав

Дискография

Студийни албуми 
 1982: Battle Hymns
 1983: Into Glory Ride
 1984: Hail to England
 1984: Sign of the Hammer
 1987: Fighting the World
 1988: Kings of Metal
 1992: The Triumph of Steel
 1996: Louder Than Hell
 2002: Warriors of the World
 2007: Gods of War
 2010: Battle Hymns MMXI
 2012: The Lord of Steel
 2014: Kings of Metal MMXIV
 2019: Into Glory Ride Imperial Edition MMXIX  
 2019: Hail To England Imperial Edition MMXIX

Албуми на живо 
 1997: Hell on wheels
 1999: Hell on stage live
 2008: Gods of war live

Компилации 
 1998: The Kingdom of Steel

Сингли 
 1983: Defender
 1984: All Men Play On Ten
 1987: Blow your Speakers
 1988: Herz aus Stahl
 1992: Metal Warriors
 1994: Defender
 1996: Return Of The Warlord
 1996: Courage
 1996: Courage – Live
 1996: Number One
 2002: Warriors of the World united Part I
 2002: Warriors of the World united Part II
 2002: An American Trilogy
 2002: The Dawn of Battle
 2006: The Sons Of Odin/Immortal package (bonus DVD+ booklet)
 2008: Die With Honor
 2009: Thunder in the sky

Специални версии 
 2007: Gods Of War – CD + bonus DVD)
 2001: Battle Hymns (Silver Edition – Remastered)
 2001: Into Glory Ride (Silver Edition – Remastered)
 2001: Hail To England (Silver Edition – Remastered)
 1998: The Kingdom Of Steel (Compilation) – Това е единствената официална компилация
 1998: Live In Spain
 1998: Live In France
 1998: Live In Germany
 1998: Live In Portugal
 1993: Secrets Of Steel – включва албумите Into Glory Ride и Hail To England, както и кратък филм за групата

Видео/DVD 
 2001: Hell On Earth I
 2002: Hell On Earth II + Fire And Blood
 2002: Warriors Of The World United (mini DVD)
 2003: Hell On Earth III
 2005: Hell On Earth IV
 2006: The Day Earth Shook – The Absolute Power
 2007: Magic Circle Festival, vol. 1
 2007: Live in Bulgaria
 2008: Magic Circle Festival, vol. 2
 2009: Hell On Earth V

Източници

Външни препратки 
 Официален сайт
 Официална Myspace страница на Меноуор
  Manowar в Encyclopaedia Metallum
 Warriors Of The World United